Document ID: 32009D0378

KOMISIJAS LĒMUMS
(2009. gada 8. maijs),
ar ko paredz pagaidu tirdzniecību ar atsevišķiem sēklas kartupeļiem, kuri neatbilst Padomes Direktīvas 2002/56/EK prasībām
(izziņots ar dokumenta numuru C(2009) 3392)
(2009/378/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 13. jūnija Direktīvu 2002/56/EK par sēklas kartupeļu tirdzniecību (1) un jo īpaši tās 22. panta 1. punktu,
tā kā:
(1)
Direktīvas 2002/56/EK I pielikuma 2. punkta c) apakšpunktā paredzēts, ka sēklas kartupeļu ataudzējumā augu skaits ar stipras vīrusu infekcijas pazīmēm nedrīkst būt lielāks par 10 %. Zviedrijā pieejamo sēklas kartupeļu daudzums kategorijā “sertificēti sēklas kartupeļi”, kuri būtu piemēroti vides apstākļiem valstī un atbilstu minētajai prasībai, ir nepietiekams, tāpēc šis daudzums neatbilst minētās dalībvalsts vajadzībām.
(2)
Pieprasījumu pēc sēklas kartupeļiem nav iespējams pietiekami apmierināt ar sēklas kartupeļiem, kas ievesti no pārējām dalībvalstīm vai trešām valstīm un atbilst visām Direktīvā 2002/56/EK noteiktajām prasībām.
(3)
Tāpēc Zviedrija jāpilnvaro atļaut laikposmā, kas beidzas 2009. gada 30. jūnijā, tirgot minētos sēklas kartupeļus, piemērojot mazāk stingras prasības.
(4)
Turklāt pārējās dalībvalstis, kas var Zviedrijai piegādāt sēklas kartupeļus neatkarīgi no tā, vai sēklas kartupeļu raža vākta dalībvalstī vai trešā valstī, jāpilnvaro atļaut šādu sēklas kartupeļu tirdzniecību.
(5)
Ir lietderīgi, lai Zviedrija darbotos kā koordinators un nodrošinātu, ka kopējais sēklas kartupeļu daudzums, kas tiek atļauts saskaņā ar šo lēmumu, nepārsniedz šajā lēmumā noteikto maksimālo daudzumu.
(6)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
“Sertificētu sēklas kartupeļu” kategorijas sēklas kartupeļu tirdzniecība Kopienā, kuri neatbilst Direktīvā 2002/56/EK noteiktajām prasībām saistībā ar augu skaitu ar stipras vīrusu infekcijas pazīmēm sēklas kartupeļu ataudzējumā, ir atļauta laikposmā, kas beidzas 2009. gada 30. jūnijā, saskaņā ar šā lēmuma pielikumā paredzētajiem noteikumiem un ja ir izpildīti šādi nosacījumi:
a)
“sertificētu sēklas kartupeļu” kategorijas sēklas kartupeļu skaits ar stipras vīrusu infekcijas pazīmēm sēklas kartupeļu ataudzējumā nepārsniedz pielikumā noteikto procentu;
b)
uz oficiālās etiķetes ir norādīts augu procents ar stipras vīrusu infekcijas pazīmēm “sertificētu sēklas kartupeļu” kategorijas sēklas kartupeļu ataudzējumā, kas atzīti oficiālā pārbaudē atbilstoši Direktīvas 2002/56/EK 2. panta c) punkta iv) apakšpunktam;
c)
sēklas kartupeļus laiž tirgū saskaņā ar šā lēmuma 2. pantu.
2. pants
Katrs sēklas kartupeļu piegādātājs, kas vēlas laist tirgū 1. pantā minētos sēklas kartupeļus, iesniedz pieteikumu dalībvalstī, kurā viņš ir reģistrēts vai kurā ieved sēklas kartupeļus.
Attiecīgā dalībvalsts ļauj piegādātājam laist tirgū attiecīgos sēklas kartupeļus, ja vien:
a)
nav pietiekamu pierādījumu, lai apstrīdētu piegādātāja spējas laist tirgū to sēklas kartupeļu daudzumu, ko viņš norādījis atļaujas pieteikumā; vai
b)
kopējais daudzums, ko atļauts tirgot saskaņā ar minēto atkāpi, nepārsniedz maksimālo daudzumu, kas noteikts pielikumā.
3. pants
Dalībvalstis cita citai administratīvi palīdz piemērot šo lēmumu.
Zviedrija darbojas kā koordinējošā dalībvalsts, lai nodrošinātu, ka kopējais atļautais daudzums nepārsniedz pielikumā noteikto maksimālo daudzumu.
Jebkura dalībvalsts, saņemot pieteikumu saskaņā ar 2. pantu, nekavējoties paziņo koordinējošajai dalībvalstij par pieteikumā norādīto daudzumu. Koordinējošā dalībvalsts nekavējoties informē ziņotāju dalībvalsti, vai atļaujas dēļ netiks pārsniegts maksimālais daudzums.
4. pants
Dalībvalstis nekavējoties informē Komisiju un pārējās dalībvalstis par daudzumiem, par kuriem tās ir izsniegušas tirdzniecības atļaujas saskaņā ar šo lēmumu.
5. pants
Šis lēmums ir adresēts dalībvalstīm.
Briselē, 2009. gada 8. maijā

Labels: 3
17
18
6